BEGRUNDELSE

1.BAGGRUND FOR FORSLAGET

•Forslagets begrundelse og formål

Siden 1977 har der med momsdirektivet været indført en fritagelse for leveringer til de væbnede styrker i enhver stat, der er part i den nordatlantiske traktat, når disse styrker deltager i en fælles forsvarsindsats uden for deres egen stat. Denne fritagelse blev indført for at tage højde for situationer, hvor indtægts- og udgiftsstrømmene blev brudt, fordi moms på sådanne leveringer normalt ville udgøre en indtægt for den stat, hvori de væbnede styrker befinder sig, snarere end deres egen. Den er blandt de fritagelser, der findes i momsdirektivets artikel 151.

Punktafgiftsdirektivet har siden 1993 givet mulighed for en lignende fritagelse for så vidt angår punktafgifter på bevægelser af punktafgiftspligtige varer til de væbnede styrker fra medlemmer af Den Nordatlantiske Traktats Organisation (NATO).

I december 2019 vedtog Rådet ændringer til momsdirektivet og punktafgiftsdirektivet, idet det indførte fritagelser for så vidt angår forsvarsindsatser, der blev udført af en medlemsstats væbnede styrker i en anden medlemsstat med henblik på gennemførelsen af en EU-aktivitet under den fælles sikkerheds- og forsvarspolitik (FSFP), der blev fastlagt som den europæiske sikkerheds- og forsvarspolitik (ESFP) i 2000. Ikrafttrædelsesdatoen for medlemsstaternes anvendelse af de nye foranstaltninger er den 1. juli 2022.

I juli 2021 vedtog Rådet ændringer til momsdirektivet, hvorved der blev indført yderligere fritagelser for så vidt angår foranstaltninger, der træffes på EU-plan som reaktion på covid-19-pandemien. Medlemsstaterne skal anvende disse nye fritagelser med tilbagevirkende kraft fra den 1. januar 2021.

Foranstaltningerne i gennemførelsesforordningen vedrørende moms til gennemførelse af fritagelserne i artikel 151 i momsdirektivet skal derfor tilpasses i overensstemmelse hermed.

•Sammenhæng med de gældende regler på samme område

Forslaget er nøje forbundet med de ændringer af momsdirektivet og punktafgiftsdirektivet, der blev vedtaget i december 2019, og som supplerer momshandlingsplanen fra 2016, der beskriver forskellige løsninger til, hvordan momssystemet kan moderniseres, så det bliver enklere, beskytter bedre mod svig og bliver mere erhvervsvenligt. Det er også tæt forbundet med de ændringer af momsdirektivet, der blev vedtaget i juli 2021, og hvorved der indføres fritagelser for så vidt angår EU-foranstaltninger som reaktion på covid-19-pandemien for at afhjælpe konsekvenserne af den aktuelle sundhedskrise.

Formålet med forslaget er at give mulighed for at træffe de foranstaltninger, der er nødvendige for at gennemføre de nye fritagelser i henhold til artikel 151, stk. 1, litra ab), ba) og bb), i momsdirektivet samt artikel 12, stk. 1, litra ba), i punktafgiftsdirektivet.

•Sammenhæng med Unionens politik på andre områder

Forslaget er i overensstemmelse med den globale strategi for Den Europæiske Unions udenrigs- og sikkerhedspolitik og gennemførelsesplanen for sikkerhed og forsvar, som indeholder forslag til gennemførelse af den globale strategi for EU's udenrigs- og sikkerhedspolitik.

Det gennemfører Kommissionens tilsagn i handlingsplanen for militær mobilitet om at vurdere gennemførligheden af at tilpasse behandlingen af den udførte forsvarsindsats i relation til merværdiafgiften inden for EU-rammen og i NATO-regi. Forslaget er også i overensstemmelse med den europæiske handlingsplan for forsvarsområdet, som omfatter lanceringen af en europæisk forsvarsfond, og Athenamekanismen, som (i henhold til artikel 41, stk. 2, i TEU) administrerer finansieringen af fælles udgifter til EU's militære missioner og operationer inden for rammerne af den fælles sikkerheds- og forsvarspolitik (FSFP). Forslaget er også i overensstemmelse med de EU-initiativer, der er taget som reaktion på covid-19-pandemien, og det støtter navnlig hasteforanstaltninger, som er truffet som led i nødhjælpsinstrumentet (ESI) for at imødegå konsekvenserne af den aktuelle sundhedskrise.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag